പള്ളിക്കര കടപ്പുറത്ത് വീണ്ടും തോണിയപകടം: മൂന്നുപേര്ക്ക് പരിക്ക് ഉദുമ:പള്ളിക്കര കടപ്പുറത്ത് മൂന്നാഴ്ചയ്ക്കിടെ മൂന്നാംതവണയും തോണിയപകടം. രക്ഷാപ്രവര്ത്തനത്തിനെത്തിയ തീരദേശസേനയിലെ പോലീസ് ഉദ്യോഗസ്ഥനടക്കം മൂന്നുപേര്ക്ക് പരിക്ക്. തോണിയിലുണ്ടായിരുന്ന രാജന് 41, രവീന്ദ്രന് 47, മധു 44 എന്നിവരെ കരയിലുണ്ടായിരുന്ന സഹപ്രവര്ത്തകര് നീന്തിയെത്തി രക്ഷിച്ചു. കടല്വെള്ളം കുടിച്ച് അവശരായ കോട്ടിക്കുളം കടപ്പുറത്തെ ഉമേശ് സ്വാമിക്കുട്ടി 47, പ്രകാശ് ഗോപാലന് 46 എന്നിവരെയാണ് ഉദുമ നഴ്സിങ് ഹോമില് പ്രവേശിപ്പിച്ചത്. കോട്ടിക്കുളം ബീച്ച് റോഡ് ബ്രദേഴ്സ് എന്ന ഫൈബര് തോണിയാണ് മറിഞ്ഞത്. മീന്പിടിക്കാനായി കരയില്നിന്ന് ഇറക്കിയ തോണി വലിയ തിരയില്പ്പെട്ട് മറിയുകയായിരുന്നു. എന്ജിനും കേട് സംഭവിച്ചു. ഈ മാസം മൂന്നിന് പള്ളിക്കര കടപ്പുറത്തുനിന്ന് കടലില് പോയ തോണി മറിഞ്ഞ് അപകടത്തില്പ്പെട്ട അഞ്ച് മത്സ്യത്തൊഴിലാളികളെ തീരദേശപോലീസും മത്സ്യത്തൊഴിലാളികളും നാട്ടുകാരും ചേര്ന്ന് രക്ഷപ്പെടുത്തിയിരുന്നു.The post പള്ളിക്കര കടപ്പുറത്ത് വീണ്ടും തോണിയപകടം: മൂന്നുപേര്ക്ക് പരിക്ക് first appeared on MalayalamExpressOnline.